Digər məsələlərə gəldikdə, demək istərdim, məruzənin Azərbaycan ombudsmanının xarici beynəlxalq təşkilatlarla əlaqələri ilə bağlı bölməsi sübut edir ki, ötən il ərzində bu istiqamətdə də mühüm işlər görülüb. Xüsusən Azərbaycanın təcavüzə və işğala məruz qalması nəticəsində məcburi köçkünlərin hüquqlarının qorunması məsələsi müxtəlif beynəlxalq təşkilatlarda qaldırılıb. İnsan hüquqları içərisində ən önəmli hüquqlardan biri insanın yaşamaq və şəxsi mülkiyyətinin qorunması hüququdur. Biz müşahidə edirik ki, Azərbaycan Respublikasının İnsan hüquqları üzrə müvəkkilinin iştirak etdiyi beynəlxalq təşkilatlarda bu məsələlər vaxtaşırı olaraq qaldırılır. Bu məsələlərin qaldırılması, xüsusilə Xocalı faciəsi ilə əlaqədar faktların bir daha dünya ictimaiyyətinə çatdırılması istiqamətində görülən işlər təqdirəlayiqdir. Mən bunları müsbət qiymətləndirirəm.